Preuzeto sa [www.pravno-informacioni-sistem.rs](http://www.pravno-informacioni-sistem.rs/)

Na osnovu člana 167. stav 4. Zakona o policiji („Službeni glasnik RS”, br. 6/16, 24/18 i 87/18) i člana 42. stav 1. Zakona o Vladi („Službeni glasnik RS”, br. 55/05, 71/05 – ispravka, 101/07, 65/08, 16/11, 68/12 – US, 72/12, 7/14 – US, 44/14 i 30/18 – dr. zakon),

Vlada donosi

**UREDBU**

**o ocenjivanju policijskih službenika**

"Službeni glasnik RS", broj 63 od 30. aprila 2020.

Član 1.

Ovom uredbom utvrđuju se merila i način ocenjivanja rada policijskih službenika u Ministarstvu unutrašnjih poslova (u dalјem tekstu: Ministarstvo).

Član 2.

Ocenjivanje je osnov za praćenje i unapređenje rezultata rada policijskih službenika u Ministarstvu, karijerni razvoj i napredovanje, a u svrhu ostvarivanja strateških cilјeva i planova Ministarstva.

Član 3.

Postupak ocenjivanja je javan.

Podaci potrebni za postupak ocenjivanja obrađuju se u skladu sa propisima koji uređuju oblast zaštite podataka o ličnosti.

Ocenjivanje je nezavisno i nepristrasno.

Ocenjivanje rada policijskih službenika vrši se kroz programsku aplikaciju.

Član 4.

Ocenjuje se rad svih policijskih službenika.

Ne ocenjuje se rad policijskih službenika koji su radili kraće od tri meseca u ciklusu ocenjivanja, odnosno kraće od šest meseci u toku kalendarske godine i pripravnici.

Član 5.

Godišnje ocenjivanje rada policijskih službenika vrši se svake godine u dva ciklusa sa jednom zaklјučnom ocenom.

Prvi ciklus za koji se sprovodi ocenjivanje rada policijskih službenika obuhvata period od 1. januara do 30. juna tekuće godine, a drugi ciklus obuhvata period od 1. jula do 31. decembra tekuće godine.

Zaklјučnu ocenu rada policijskih službenika čini prosek ocena dobijenih u toku dva ciklusa ocenjivanja u tekućoj godini.

Ako policijski službenik nije ocenjen u jednom od ciklusa ocenjivanja, zaklјučnu ocenu čini ocena iz ciklusa u kojem je policijski službenik ocenjen, ako je radio duže od šest meseci u toku kalendarske godine.

Ocena po isteku ciklusa ocenjivanja mora biti data u roku od 30 dana od dana završetka ciklusa za ocenjivanje, a zaklјučna godišnja ocena rada najkasnije do 1. februara tekuće godine za prethodnu godinu.

Član 6.

Ocenjivanje rada policijskog službenika vrši neposredni rukovodilac (u dalјem tekstu: ocenjivač).

Kontrolu ocene rada policijskog službenika vrši neposredni rukovodilac ocenjivača (u dalјem tekstu: kontrolor).

Ako je ocenjivač rukovodilac unutrašnje organizacione jedinice, ocenjivač je ujedno i kontrolor.

Ako se kontrolor ne slaže sa ocenom ocenjivača, ocenu daje kontrolor.

Član 7.

Ocenjivanje rada policijskih službenika vrši se na Obrascu za ocenjivanje rada policijskih službenika na rukovodećim radnim mestima operativnog nivoa (Obrazac 1.), Obrascu za ocenjivanje rada policijskih službenika na rukovodećim radnim mestima srednjeg nivoa (Obrazac 2.), Obrascu za ocenjivanje rada policijskih službenika na rukovodećim radnim mestima visokog nivoa (Obrazac 3.), Obrascu za ocenjivanje rada policijskih službenika na rukovodećim radnim mestima strateškog nivoa (Obrazac 4.) ili Obrascu za ocenjivanje rada policijskih službenika na izvršilačkim radnim mestima (Obrazac 5.), koji su odštampani uz ovu uredbu i koji čine njen sastavni deo.

Član 8.

Merila za ocenjivanje rada policijskog službenika jesu bazične kompetencije i rezultati rada.

U ocenjivanju rada policijskog službenika koristi se ukupno deset merila – šest bazičnih kompetencija i četiri merila rezultata rada.

Član 9.

Pojam, vrste i indikatori za ocenjivanje bazičnih kompetencija propisani su aktom koji uređuje kompetencije za zaposlene i sastavni su deo obrasca za ocenjivanje.

Član 10.

Merila za ocenjivanje rezultata rada za policijske službenike na rukovodećim radnim mestima jesu vođenje i razvoj zaposlenih, inovativnost, korišćenje novih metoda rada i tehnologija i stepen ostvarenja planiranih rezultata organizacione jedinice.

Merila za ocenjivanje rezultata rada za policijske službenike na izvršilačkim radnim mestima jesu profesionalizam, inovativnost, korišćenje novih metoda rada i tehnologija i doprinos ostvarenju planiranih rezultata organizacione jedinice.

Merila za ocenjivanje rezultata rada i indikatori sastavni su deo obrasca za ocenjivanje.

Član 11.

Na početku svakog ciklusa ocenjivanja ocenjivač upoznaje policijske službenike sa planskim aktima Ministarstva i očekivanim rezultatima organizacione jedinice.

Planirani rezultati rada organizacione jedinice mogu da se izmene ako se izmene cilјevi Ministarstva za tekuću godinu i ako nastupe okolnosti zbog kojih se cilјevi ne mogu ostvariti.

Član 12.

Ocenjivač je dužan da tokom ciklusa ocenjivanja kontinuirano prati rad policijskog službenika koji se ocenjuje.

Član 13.

Na kraju ciklusa za ocenjivanje ocenjivač popunjava obrazac za ocenjivanje policijskog službenika.

U obrazac za ocenjivanje unosi se ocena i komentari koji su od značaja za predloženu ocenu.

Član 14.

Svako merilo se ocenjuje primenom četvorostepene bodovne skale, i to:

1) 1 bod – „neprihvatlјivo”;

2) 2 boda – „potrebno je unapređenje”;

3) 3 boda – „ispunjava očekivanje”;

4) 4 boda – „značajno prevazilazi očekivanje”.

Ocene po pojedinačnim merilima množe se odgovarajućim ponderima. Ponder predstavlјa faktor važnosti pojedinačnog merila za ocenjivanje rada i pokazuje procentualni udeo ocene pojedinačnog merila za ocenjivanje u ukupnom broju bodova.

Ponderi su sastavni deo obrasca za ocenjivanje.

Ukupan broj bodova predstavlјa zbir ostvarenih bodova po svakom pojedinačnom merilu.

Raspon ostvarenih bodova opredelјuje ukupnu ocenu rada zaposlenog na kraju svakog ciklusa ocenjivanja, i to:

1) 0–2,0 boda – ocena je „nedovolјan – 1”;

2) 2,1–2,5 boda – ocena je „dovolјan – 2”;

3) 2,6–3,0 boda – ocena je „dobar – 3”;

4) 3,1–3,5 boda – ocena je „ističe se – 4”;

5) 3,6–4,0 boda – ocena je „naročito se ističe – 5”.

Član 15.

Ocenjivač na kraju svakog ciklusa ocenjivanja obavlјa razgovor sa policijskim službenicima čiji rad ocenjuje.

U toku razgovora ocenjivač upoznaje policijskog službenika sa ocenom i unetim komentarima i zajednički utvrđuju, ako je potrebno, aktivnosti i vremenske rokove za unapređenje kompentencija i rezultata rada policijskog službenika.

Član 16.

Kontrolor proverava obrazac za ocenjivanje, rešava moguće nesuglasice između ocenjivača i policijskog službenika i upisuje u obrazac za ocenjivanje svoje komentare na ocenu, a, izuzetno, u skladu sa članom 6. stav 4. ove uredbe, kontrolor daje i ocenu.

Primerak obrasca zaklјučne godišnje ocene rada dostavlјa se policijskom službeniku najkasnije do 1. marta tekuće godine i unutrašnjoj organizacionoj jedinici u čijem delokrugu su poslovi lјudskih resursa najkasnije do 30. marta tekuće godine.

Član 17.

Policijski službenik koji nije zadovolјan zaklјučnom godišnjom ocenom rada može podneti zahtev za preispitivanje te ocene, preko ocenjivača, odnosno kontrolora, u roku od osam dana od dana dostavlјanja obrasca zaklјučne godišnje ocene rada.

Zahtev za preispitivanje zaklјučne godišnje ocene rada, obrazac o ocenjivanju i mišlјenje o osnovanosti zahteva ocenjivač, odnosno kontrolor, ako je on dao zaklјučnu godišnju ocenu rada, u roku od osam dana od dana prijema zahteva dostavlјa nadležnoj organizacionoj jedinici u čijem su delokrugu poslovi lјudskih resursa, koja proverava blagovremenost podnetog zahteva.

Ako zahtev nije podnet u propisanom roku, nadležna organizaciona jedinica u čijem su delokrugu poslovi lјudskih resursa će o tome pismeno obavestiti podnosioca zahteva preko ocenjivača, odnosno kontrolora.

Ako je zahtev podnet u propisanom roku, nadležna organizaciona jedinica u čijem su delokrugu poslovi lјudskih resursa, zahtev za preispitivanje zaklјučne godišnje ocene rada dostavlјa Komisiji za preispitivanje zaklјučne godišnje ocene rada (u dalјem tekstu: Komisija), radi odlučivanja.

Član 18.

Komisiju obrazuje rešenjem ministar unutrašnjih poslova na period od tri godine.

Komisija odlučuje u veću od tri člana. Svako veće ima predsednika, jednog stalnog i jednog promenlјivog člana.

Predsednik veća Komisije imenuje se između zaposlenih u unutrašnjoj organizacionoj jedinici u čijem delokrugu su poslovi lјudskih resursa, stalni član između zaposlenih u Sekretarijatu, a promenlјivi član se imenuje sa liste rukovodilaca najmanje srednjeg nivoa rukovođenja.

Član 19.

Komisija je dužna da u toku preispitivanja zahteva obavi razgovor sa podnosiocem i ocenjivačem, odnosno kontrolorom i na obrascu za ocenjivanje utvrdi konačnu zaklјučnu godišnju ocenu rada, u roku od 30 dana od dana prijema zahteva u Komisiji, i da u roku od osam dana od dana utvrđivanja konačne zaklјučne godišnje ocene rada, preko unutrašnje organizacione jedinice u čijem delokrugu su poslovi lјudskih resursa, primerak obrasca dostavi policijskom službeniku i ocenjivaču, odnosno kontroloru koji je dao ocenu.

Član 20.

Unutrašnja organizaciona jedinica u čijem delokrugu su poslovi lјudskih resursa:

1) stara se o ujednačenosti sprovođenja postupka ocenjivanja;

2) daje mišlјenja o svim pitanjima vezanim za ocenjivanje;

3) analizira svaki ciklus ocenjivanja i u svom godišnjem izveštaju navodi da li su potrebne promene u postupku ocenjivanja rada i koje;

4) organizuje obuke ocenjivača i kontrolora i predlaže mere kojima se ujednačava način određivanja ocena i sprovođenje postupka ocenjivanja u svim organizacionim jedinicama Ministarstva.

Član 21.

Danom stupanja na snagu ove uredbe prestaje da važi Uredba o ocenjivanju policijskih službenika i drugih zaposlenih u Ministarstvu unutrašnjih poslova („Službeni glasnik RS”, broj 17/17).

Član 22.

Ova uredba stupa na snagu osmog dana od dana objavlјivanja u „Službenom glasniku Republike Srbije”.

05 broj 110-3417/2020

U Beogradu, 30. aprila 2020. godine

**Vlada**

Predsednik,

**Ana Brnabić,** s.r.

Prilozi

[Obrazac 1 - Obrazac za ocenjivanje rada policijskih službenika na rukovodećim radnim mestima operativnog nivoa](http://www.pravno-informacioni-sistem.rs/SlGlasnikPortal/prilozi/1.html&doctype=reg&x-filename=true&regactid=430339)

[Obrazac 2 - Obrazac za ocenjivanje rada policijskih službenika na rukovodećim radnim mestima srednjeg nivoa](http://www.pravno-informacioni-sistem.rs/SlGlasnikPortal/prilozi/2.html&doctype=reg&x-filename=true&regactid=430339)

[Obrazac 3 - Obrazac za ocenjivanje rada policijskih službenika na rukovodećim radnim mestima visokog nivoa](http://www.pravno-informacioni-sistem.rs/SlGlasnikPortal/prilozi/3.html&doctype=reg&x-filename=true&regactid=430339)

[Obrazac 4 - Obrazac za ocenjivanje rada policijskih službenika na rukovodećim radnim mestima strateškog nivoa](http://www.pravno-informacioni-sistem.rs/SlGlasnikPortal/prilozi/4.html&doctype=reg&x-filename=true&regactid=430339)

[Obrazac 5 - Obrazac za ocenjivanje rada policijskih službenika na izvršilačkim radnim mestima](http://www.pravno-informacioni-sistem.rs/SlGlasnikPortal/prilozi/5.html&doctype=reg&x-filename=true&regactid=430339)